**acum**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dezbracă-mă de timp

ca de-o pijama veche

să scap de ieri

să uit de mâine

dă-mi un astăzi lung

fără anotimp

vreau să zbor

acum

momentu-i potrivit

să-l transformăm în etern

fără furtuni solare

fără să mai schimbăm șosetele în fiecare zi

să ne purtăm desculți și fără pijama

n-au decât alții să ciugulească mereu din ieri

să poftească un mâine mai condimentat decât azi

îmi place

acum

până-n talpa fiecărei celule

mai ales când pășești pe vârfuri

pe creasta lor

\*\*\*

dincolo de minutul acesta

nu există nimic care să conteze

poate doar spaţiul dintre trupurile noastre goale

prin care picătura de nesomn îşi face loc

insomniile îmi căptuşesc pereţii sufletului

nu vreau să pierd nimic

lăsându-i lui mâine incertitudinea ca voi fi aici

doar clipa o strâng în pumni

dar nimeni nu m-a învăţat

câtă veşnicie încape într-un sărut

nimeni până la tine

acum

e o monedă de schimb

care nu se devalorizează

o aruncăm întâmplător pe podeaua imaginaţiei

cap

sau pajură

ioan grigoraș liliana trif